### NN 153/2023 (20.12.2023.), Odluka o porezima Općine Raša

Općina Raša

2287

Na temelju članka 20. i članka 42. Zakona o lokalnim porezima (»Narodne novine«, br. 115/16, 101/17, 114/22, 114/23) i članka 26. Statuta Općine Raša (»Službene novine Općine Raša«, broj 4/09, 5/13, 4/18, 2/21, 3/23 – pročišćeni tekst), Općinsko vijeće Općine Raša na sjednici održanoj 13. prosinca 2023. godine donosi

ODLUKU

O POREZIMA OPĆINE RAŠA

I. OPĆA ODREDBA

Članak 1.

Ovom se Odlukom utvrđuju vrste poreza koji se uvode za područje Općine Raša, stope poreza na potrošnju, visina poreza na kuće za odmor, visina, uvjeti i način plaćanja poreza na korištenje javnih površina, što se smatra javnom površinom te nadležno porezno tijelo za utvrđivanje i naplatu poreza.

II.VRSTE POREZA

Članak 2.

Općina uvodi i njoj pripadaju sljedeći porezi:

1. porez na potrošnju

2. porez na kuće za odmor

3. porez na korištenje javnih površina.

1. Porez na potrošnju

Članak 3.

Porez na potrošnju alkoholnih pića (vinjak, rakiju i žestoka pića), prirodnih vina, specijalnih vina, piva i bezalkoholnih pića u ugostiteljskim objektima plaća se po stopi od 3 %.

2. Porez na kuće za odmor

Članak 4.

Porez na kuće za odmor plaća se 5,00 eura po jednom kvadratnom metru korisne površine kuće za odmor na cijelom području Općine Raša.

3. Porez na korištenje javnih površina

Članak 5.

Javnim površinama u smislu ove Odluke smatraju se javne površine definirane odlukom o komunalnom redu Općine Raša, a koje se mogu dati na privremeno korištenje.

Članak 6.

Pravne i fizičke osobe koje, na temelju odobrenja upravnog tijela Općine, koriste javne površine na području Općine Raša, plaćaju porez na korištenje javne površine po jednom kvadratnom metru površine koju koriste dnevno i to kako slijedi:

1. za postavljanje kioska – 1,20 eura

2. za postavljanje pokretnih ugostiteljskih radnji – 1,20 eura

3. za postavljanje štandova i drugih naprava – 1,00 euro

4. za postavljanje cirkusa, luna parkova i ostalih zabavnih radnji – 1,00 euro

5. za terase i otvorene prostore u periodu od 1. svibnja do 30. rujna – 0,50 eura

6. za postavljanje štandova u vrijeme manifestacija, u sajmene dane te u drugim prigodama – 3,00 eura

7. za korištenje javne površine u ostalim slučajevima, a koji nisu navedeni u točkama od 1. do 7. (postavljanje stolova i stolica uz štandove u vrijeme manifestacija) – 1,60 eura.

Iznimno od odredbe stavka 1. ovog članka kada se javne površine daju na privremeno korištenje temeljem pisanih ponuda prikupljenih javnim pozivom u smislu općeg akta Općine Raša kojim su propisani način i uvjeti davanja na privremeno korištenje javnih površina, obveznici plaćaju porez na korištenje javnih površina u visini ponuđenog iznosa poreza na korištenje javne površine.

Porez na korištenje javnih površina plaća se u roku od 15 dana od dana dostave rješenja o utvrđivanju poreza.

Članak 7.

Poslove utvrđivanja, evidentiranja, nadzora, naplate i ovrhe radi naplate poreza propisanih ovom Odlukom obavlja Istarska županija, Upravni odjel za proračun i financije, Odsjek za utvrđivanje i naplatu poreza i vlastitih prihoda.

Istarskoj županiji, Upravnom odjelu za proračun i financije, Odsjeku za utvrđivanje i naplatu poreza i vlastitih prihoda za obavljanje poslova iz stavka 1. ovog članka pripada naknada u visini od 5 % od naplaćenih prihoda.

Članak 8.

Ovlašćuje se nadležna organizacija platnog prometa zadužena za naplatu javnih prihoda (Financijska agencija) da naknadu koja pripada Istarskoj županiji, Upravnom odjelu za proračun i financije, Odsjeku za utvrđivanje i naplatu poreza i vlastitih prihoda obračuna i uplati u Proračun Istarske županije i to do zadnjeg dana u mjesecu za protekli mjesec.

Članak 9.

Danom stupanja na snagu ove Odluke prestaje važiti Odluka o porezima Općine Raša (»Narodne novine«, broj 78/17, 123/17 i »Službene novine Općine Raša«, broj 6/17, 9/17).

Članak 10.

Postupci u vezi s utvrđivanjem i naplatom poreza na potrošnju, poreza na kuće za odmor, poreza na tvrtku ili naziv i poreza na korištenje javnih površina započeti prema odredbama Odluke o porezima Općine Raša (»Narodne novine« broj 2/02 i »Službene novine Općine Raša« broj 7/01, 3/02, 14/02, 12/04 i 22/15), a koji nisu dovršeni do stupanja na snagu ove Odluke, dovršit će se prema odredbama Odluke o porezima Općine Raša (»Narodne novine« broj 2/02. i »Službene novine Općine Raša« broj 7/01, 3/02, 14/02, 12/04 i 22/15).

Postupci u vezi s utvrđivanjem i naplatom poreza na potrošnju, poreza na kuće za odmor i poreza na korištenje javnih površina započeti prema odredbama Odluke o porezima Općine Raša (»Narodne novine«, broj 78/17, 123/17 i »Službene novine Općine Raša«, broj 6/17, 9/17), a koji nisu dovršeni do dana stupanja na snagu ove Odluke, dovršit će se prema odredbama (»Narodne novine«, broj 78/17, 123/17 i »Službene novine Općine Raša«, broj 6/17, 9/17).

Članak 11.

Ova Odluka objavit će se u »Narodnim novinama« i »Službenim novinama Općine Raša«, a stupa na snagu 1. siječnja 2024. godine.

Klasa: 024-03/23-01/8

Urbroj: 2163-31-3-23-15

Raša, 13. prosinca 2023.

Predsjednik
 Općinskog vijeća
 Željko Zahtila, v. r.